Štandard (internetový denník)

Denník Štandard (skrátene Štandard) je slovenský konzervatívny internetový denník, ktorý sa zameriava na spravodajstvo z oblasti politiky, ekonomiky, kultúry a spoločnosti. Vychádza od novembra 2020 a prezentovalo sa ako protiváha k liberálne orientovaným médiám na Slovensku ako Denníka N a SME. Médium bolo v roku 2023 zaradené do databázy konšpiračných médií s hodnotením 6,9.

Zakladateľmi denníka Štandardu boli novinár Jaroslav Daniška a producent Peter Núñez, ktorý sa stal jeho prvým vlastníkom. V súčasnosti denník prostredníctvom reťaze spoločností vlastní Martin Saidler.

 História 

 Vznik a zakladatelia (2000) 
Denník Štandard vznikol v novembri 2020 ako online médium. Podľa zakladateľov bolo cieľom založenia denníka vyvážiť mediálny priestor na Slovensku, ktorý podľa ich názoru nedostatočne odrážal politickú a spoločenskú realitu v dôsledku dominancie liberálne orientovaných médií, ako sú Denník N a SME.

Za jeho založením stáli novinár Jaroslav Daniška, bývalý redaktor týždenníka Týždeň a denníka Postoj, ktorý sa stal šéfredaktorom a televízny producent Peter Núñez. Vzniku média predchádzalo ukončenie spolupráce Jaroslava Danišku s denníkom Postoj v marci 2020, kde pôsobil ako redaktor. K jeho odchodu došlo po tom, čo mu vedenie ponúklo pokračovanie spolupráce za honorár, ktorý považoval Daniška za neprimerane nízky. Daniška a Núñez spolupracovali už pred založením denníka. V roku 2019 sa Núñez podieľal na vzniku a produkcii ideovo konzervatívnej televíznej relácie Do kríža vysielanej na RTVS, ktorej autorom bol Daniška. Táto spolupráca vytvorila základ tohoto ich neskoršieho spoločného mediálneho projektu. V čase vzniku bol denník stopercentne vlastnený Petrom Núñezom prostredníctvom spoločnosti Denník Štandard, s. r. o.

 Vstup investora (2021) 
V januári 2021, necelé tri mesiace po vzniku denníka, Daniška oznámil vstup nového investora a spolumajiteľa, švajčiarskej spoločnosti Saidler & Co. Týždenník Trend v tom čase uviedol, že Saidler & Co je organizovaná ako investičná spoločnosť a hedžový fond a spravuje aktíva vo výške 2 miliárd švajčiarskych frankov.

Na základe vzájomnej dohody bola založená akciová spoločnosť Vydavateľstvo Štandard, a. s., v ktorej Peter Núñez vlastnil 80 percent akcií a spoločnosť Saidler & Co 20 percent. Za spoločnosťou stála rodina Saidlerovcov pôsobiaca vo Švajčiarsku, predovšetkým investor Martin Saidler. Jeho matka pochádza z Trenčína a otec, pôvodom Rakúšan, študoval na vysokej škole v Bratislave, kde sa rodičia zoznámili.

V septembri 2022 Daniška oznámil, že denník získal "jednomiestnu miliónovú investíciu" od spoločnosti Saidler & Co, ktorá umožnila sprístupnenie dovtedy plateného obsahu, rozšírenie redakcie a obsahu. Denník N v tejto súvislosti uviedol, že viacerí slovenskí a českí podnikatelia hodnotili skúsenosti so Saidlerom kriticky a uvádzali, že naplnil len časť záväzkov, ktoré deklaroval pri vstupe do spoločných podnikateľských projektov. Išlo najmä o startupy. Niektorí z nich jeho vtedajší odchod z lokálneho trhu okolo roku 2010 vnímali pozitívne. Kritici denníka Štandard a jeho investora podľa Denníka N obdržali v tomto čase predžalobné výzvy so žiadosťou o odstránenie svojich príspevkov. Šéfredaktor Daniška tieto kroky uvítal a interpretoval ich ako snahu o zvýšenie kultúrnej úrovne verejnej diskusie na Slovensku. Ďalšie komentáre Danišku k tejto téme boli niektorými pozorovateľmi hodnotené ako pokus o zastrašovanie kritikov. Saidler po návrate na slovenský trh po viac než dekáde okrem investícií do médií investoval aj do nehnuteľností.

V súvislosti s investíciou došlo aj k zásadnej zmene dizajnu. Podľa Denníka N bol nový dizajn kópiou vzhľadu významného švajčiarskeho denníka Neue Zürcher Zeitung. Rovnaký názor mal aj jeho vydavateľ.

 Rozvoj média, zmeny vlastníctva a kontroverzie (2022-2023) 
V januári 2022 spoločnosť Saidler & Co. zvýšila svoj podiel v denníku Štandard na 40 percent pričom deklarovala, že chce zostať v pozícii investora a neplánuje získanie väčšinového podieľu.

Začiatkom roka 2022 denník Štandard prehĺbil spoluprácu s českým týždenníkom a portálom Echo a uzatvoril dohodu o obchodnom zastúpení (predaj reklamy) so spoločnosťou News & Media Holding (NMH), vydavateľstvom patriacim investičnej skupine Penta. Súčasťou spolupráce bol aj odber redakčného obsahu zo strany NMH. Následne sa články a komentáre zo Štandardu začali objavovať v ekonomickom týždenníku Trend, ktorý NMH vydáva. Trend tiež zverejnil rozhovor s Martinom Saidlerom, ktorý bol hodnotený ako PR článok. Ako ďalší potenciálny partner bolo oslovené vydavateľstvo MAFRA Slovakia, ktorého skutočným vlastníkom bol v tom čase český politik a podnikateľ Andrej Babiš. Táto ponuka však bola pre Štandard menej výhodná než ponuka od NMH.

V decembri 2022 opäť Štandard znížil rozsah obsahu dostupného pre neplatiacich čitateľov. Vo februári 2023 prišlo k začleneniu spravodajského portálu pre trenčiansky región Terajšok, ktorý viedol Peter Peťovský. Saidler do portálu v čase vstupu do Štandardu investoval tiež. Štandard ohlásil aj začiatok budovania regionálnych redakcií. Po Trenčianskom postupne spustili aj Žilinský, Prešovský, Košický a Banskobystrický štandard, ktoré boli zamerané na regionálne spravodajstvo.

V auguste 2023 Saidler & Co. presunul svoj podiel v Štandarde pod dcérsku spoločnosť Statement Media AG. V novembri 2023 sa spoločnosť Statement Media AG stala napriek pôvodne deklarovanému zámeru aj väčšinovým vlastníkom. Ich podiel v Štandarde stúpol na 74 percent. Peter Núñez vlastnil 25 percent akcií a Peter Peťovský 1 percento. Následne v decembri Vydavateľstvo Štandard, a.s., pod ktoré patrila spoločnosť Denník Štandard, s.r.o. zmenilo svoj názov na Statement Media Central Europe, a.s.

V rozhovore v septembri 2023 Peter Núñez deklaroval ambíciu vybudovať stredoeurópsku obdobu americkej konzervatívnej televízie Fox News so sídlom v Bratislave, s cieľom expandovať do viacerých krajín strednej Európy.

Na jeseň 2023 bol denník Štandard zaradený do databázy stránok so sporným obsahom projektu Konšpirátori.sk s hodnotením 6,9 z 10. V hodnotení sa uvádza, že "stránka obsahuje klamlivé, dezinformačné správy a lživú propagandu, čiže tvrdenia, ktoré sú v rozpore s faktami" a "konšpiračné teórie a 'bludy', ktoré môžu mať vážnejšie politické, ekonomické, zdravotné dôsledky". Na túto skutočnosť reagoval vtedajší šéfredaktor Daniška komentárom: "Niekto z okraja spektra nemôže určovať, čo je dovolené, a čo už nie. Ani to, ktorý konzervatívec je ešte dobrý, pretože má rád hladkanie po srsti, a ktorý - nehanebník! - si už dovolí kritizovať nelegálnu migráciu, úpadok západnej kultúry, či kultúru smrti" a denník Štandard žalobou voči projektu Konšpirátori.sk. Tá bola v marci 2025 súdom v celom rozsahu zamietnutá.

V júni 2024 Martin Saidler nahradil na pozícii predsedu predstavenstva spoločnosti Statement Media Central Europe, a.s. Petra Núñeza a konateľom sa stal Peter Peťovský. Denník presunul svoje formálne sídlo do Trenčína a začal sa riadiť princípom konkordátu, inšpirovaným švajčiarskym politickým modelom, ktorý vyžaduje jednotné stanovisko vydavateľa a šéfredaktora k redakčnej línii denníka. 

V októbri 2024 bol denník Štandard prijatý do Asociácie tlačených a digitálnych médií (ATDM).

 Redakčné zmeny a medzinárodná expanzia (2025) 
V januári 2025 došlo k významným zmenám v redakcii. 7. januára 2025, Jaroslav Daniška ukončil spoluprácu s redakciou. Údajným dôvodom jeho odchodu bola odlišnosť predstáv o riadení a budúcnosti média medzi ním a vydavateľom. Dva dni po Daniškovom odchode oznámili svoj odchod aj ďalší kľúčoví členovia redakcie, vrátane Daga Daniša, Vladimíra Palka, zástupcu šéfredaktora Petra Števkova, Dany Vitálošovej, Michala Čopa, Ivana Lučaniča a Tomáša Dugoviča, čo celkovo predstavovalo odchod približne desiatich redaktorov a komentátorov. Títo odídenci, motivovaní nespokojnosťou s novým smerovaním Štandardu a príchodom nového spolumajiteľa, sa stali zakladateľmi internetového denníka Marker, ktorý bol oficiálne spustený v júni 2025.

V marci 2025 sa novým šéfredaktorom stal Gabriel Koscelanský a jeho zástupcami Igor Matloň a Samuel Kolesár. V októbri 2025 spoločnosť Denník Štandard, s.r.o., vydavateľ denníka, zmenila svoj názov na Statement Daily, s.r.o. a Peťovský nahradil Martina Saidlera v pozícii predsedu predstavenstva spoločnosti Statement Media Central Europe, a.s.

V novembri 2025 Štandard ohlásil vznik sesterského média Statement so sídlom vo Švajčiarsku a medzinárodnú expanziu. V septembri bola spustená medzinárodná (statement.com) a rakúska (statement.at) verzia denníka so spoločnou redakciou.

 Vydavateľ a vlastnícka štruktúra 
Vydavateľom denníka Standard je spoločnosť Statement Daily s. r. o. so sídlom na Slovensku. Spoločnosť Statement Daily s. r. o. je stopercentnou dcérskou spoločnosťou Statement Media Central Europe, a. s., ktorá je zároveň stopercentnou dcérskou spoločnosťou švajčiarskej mediálnej spoločnosti Statement Media AG, ktorej 100 percentným vlastníkom je Martin Saidler.

 Financovanie a hospodárske výsledky 
Denník Štandard deklaruje redakčnú a finančnú nezávislosť. Podľa vlastného vyhlásenia neprijíma verejné finančné prostriedky ani financovanie od domácich či zahraničných vlád, politických strán, štátnych alebo pološtátnych podnikov, štátnych médií ani mimovládnych organizácií.

Financovanie denníka Štandard sa po vstupe švajčiarskej spoločnosti Saidler & Co ako investora stalo predmetom kritiky. Kritici poukazovali na nejasné pozadie niektorých predchádzajúcich projektov spojených so spoločnosťou Saidler & Co, ako aj na rozsah investícií špecifikovaných vtedajším šéfredaktorom Daniškom ako "jednomiestna miliónová investícia". Podľa hodnotenia Denníka N z roku 2022 sa tieto investície vymykajú bežným štandardom slovenského mediálneho trhu, čo vyvolalo otázky o pôvode kapitálu a možnom vplyve na redakčnú nezávislosť. Kritici naznačovali možnú existenciu skrytých investorov a vplyv na smerovanie denníka. Investor tieto tvrdenia odmietol a deklaroval dlhodobý zámer podporovať médium zamerané na fakty bez ideologického ukotvenia. Šéfredaktor Jaroslav Daniška reagoval na kritiku avizovaním právnych krokov.

Vydavateľ denníka Štandard, spoločnosť Statement Daily s. r. o., od svojho založenia v roku 2020 vykazuje straty. Za rok 2024 dosiahli približne 2,5 mil. eur a celkové záväzky narástli na približne 6,4 mil. eur pri tržbe 384 440 eur. Statement Media Central Europe, a.s. ako jeho 100 percentný vlastník v roku 2024 vykázal vlastné aktíva vo výške približne 6,2 mil. eur, vlastný kapitál vo výške približne 3,1 mil. eur a celkové záväzky vo výške približne 3 mil. eur.

 Referencie 

 Pozri aj 

 Jaroslav Daniška - zakladateľ a prvý šéfredaktor
 Peter Núñez - zakladateľ a prvý majiteľ
 Marker - internetový denník založení redaktormi, ktorí v roku 2025 odišli z denníka Štandard

 Externé odkazy 
 Oficiálny web

 Články týkajúce sa denníka Štandard na portáli O médiách
 Núñezov a Daniškov web bez povolenia skopíroval dizajn švajčiarskych novín. Len sme sa inšpirovali, bránia sa - článok sumarizujúci kontroverzie súviace so spoločnosťou Saidler & co a denníkom Štandard
 O slovenských novinároch, ktorí obdivujú konšpirátora a propagandistu - článok Filipa Struhárika v Denníku N popisujúci postoje Jaroslava Danišku a denníka Štandard ku Tuckerovi Carlsonovi
 Posudok denníka Štandard vypracovaný Pavlom Hardošom pre mediálny watchdog Konšpirátori.sk

Kategória:Masmédiá na Slovensku
Kategória:Slovenské webové periodiká
Kategória:Denníky na Slovensku
Kategória:Konšpiračné médiá
Kategória:Slovenské novinárstvo
Kategória:Vzniklo v 2020